CELEX: 32016D1892
Language: el
Date: 2016-10-10 00:00:00
Title: Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές

28.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 293/2
            
         ΑΠΌΦΑΣΗ (ΕΕ) 2016/1892 ΤΟΥ ΣΥΜΒΟΥΛΊΟΥ
   της 10ης Οκτωβρίου 2016
   σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 19 Νοεμβρίου 2013 το Συμβούλιο εξουσιοδότησε την Επιτροπή να αρχίσει διαπραγματεύσεις εξ ονόματος της Ένωσης με σκοπό τη σύναψη νέας διεθνούς συμφωνίας για το ελαιόλαδο και τις επιτραπέζιες ελιές.
            
         
               (2)
            
            
               Η νέα διεθνής συμφωνία για το ελαιόλαδο (η «συμφωνία») και τις επιτραπέζιες ελιές εγκρίθηκε στις 9 Οκτωβρίου 2015 από τους εκπροσώπους 24 κρατών μελών της διάσκεψης των Ηνωμένων Εθνών για το Εμπόριο και την Ανάπτυξη (Unctad) και δύο διακυβερνητικών οργανώσεων, στο πλαίσιο της διάσκεψης των Ηνωμένων Εθνών για τη διαπραγμάτευση συμφωνίας προοριζόμενης να διαδεχθεί τη διεθνή συμφωνία του 2005 για το ελαιόλαδο και τις επιτραπέζιες ελιές.
            
         
               (3)
            
            
               Η διεθνής συμφωνία του 2005 για το ελαιόλαδο και τις επιτραπέζιες ελιές (1) που έληγε στις 31 Δεκεμβρίου 2014 παρατάθηκε έως τις 31 Δεκεμβρίου 2015 και θα παραμείνει σε ισχύ, σύμφωνα με το άρθρο 47 παράγραφος 3, έως ότου τεθεί σε ισχύ η συμφωνία, υπό την προϋπόθεση ότι η διάρκεια αυτής της παράτασης δεν υπερβαίνει τους δώδεκα μήνες. Η συμφωνία είναι ανοικτή προς υπογραφή στην έδρα του Οργανισμού των Ηνωμένων Εθνών, στη Νέα Υόρκη, έως και τις 31 Δεκεμβρίου 2016.
            
         
               (4)
            
            
               Το άρθρο 31 παράγραφος 1 της συμφωνίας ορίζει τις προϋποθέσεις για την έναρξη ισχύος την 1η Ιανουαρίου 2017. Το άρθρο 31 παράγραφοι 2 και 3 προβλέπει την προσωρινή εφαρμογή της συμφωνίας, υπό ορισμένες προϋποθέσεις, σε περίπτωση που δεν πληρούνται οι προϋποθέσεις της παραγράφου 1 του εν λόγω άρθρου.
            
         
               (5)
            
            
               Σύμφωνα με το άρθρο 31 παράγραφος 2 της συμφωνίας, και προκειμένου να αποφευχθεί διακοπή της εφαρμογής των κανόνων της διεθνούς συμφωνίας του 2005 για το ελαιόλαδο και τις επιτραπέζιες ελιές, είναι σκόπιμο να προβλεφθεί η προσωρινή εφαρμογή της συμφωνίας από την Ένωση εάν δεν έχει ολοκληρωθεί πριν από την 1η Ιανουαρίου 2017 η διαδικασία που απαιτείται για τη σύναψή της από την Ένωση.
            
         
               (6)
            
            
               Θα πρέπει επίσης να προβλεφθεί η προσωρινή εφαρμογή της συμφωνίας από την Ένωση, σύμφωνα με το άρθρο 31 παράγραφος 3, εάν οι προϋποθέσεις για την οριστική έναρξη ισχύος ή προσωρινής προστασίας δυνάμει του άρθρου 31 παράγραφοι 1 και 2 δεν πληρούνται την 31η Δεκεμβρίου 2016.
            
         
               (7)
            
            
               Ως εκ τούτου, θα πρέπει να υπογραφεί η συμφωνία εξ ονόματος της Ένωσης, με την επιφύλαξη της σύναψής της σε μεταγενέστερη ημερομηνία, και να κοινοποιηθεί η προσωρινή εφαρμογή της με τους όρους που προβλέπονται στο άρθρο 31 παράγραφοι 2 και 3 της συμφωνίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή, εξ ονόματος της Ένωσης, της διεθνούς συμφωνίας του 2015 για το ελαιόλαδο και τις επιτραπέζιες ελιές εγκρίνεται, με την επιφύλαξη της σύναψης της εν λόγω συμφωνίας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα τα αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   Η Ένωση εφαρμόζει προσωρινά τη συμφωνία από την 1η Ιανουαρίου 2017 εάν η διαδικασία που απαιτείται για τη σύναψή της από την Ένωση δεν έχει ολοκληρωθεί και πληρούνται οι προϋποθέσεις του άρθρου 31 παράγραφοι 2 και 3 της συμφωνίας.
   Η προσωρινή εφαρμογή της συμφωνίας, με τις προϋποθέσεις που ορίζονται στο πρώτο εδάφιο του παρόντος άρθρου, κοινοποιείται, σύμφωνα με το άρθρο 31 παράγραφοι 2 και 3 της συμφωνίας, από το πρόσωπο ή τα πρόσωπα τα αρμόδια να υπογράψουν τη συμφωνία δυνάμει του άρθρου 2 της παρούσας απόφασης.
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 10 Οκτωβρίου 2016.
      
         
            Για το Συμβούλιο
         
         
            Η Πρόεδρος
         
         G. MATEČNÁ
      
   
   
      (1)  ΕΕ L 302 της 19.11.2005, σ. 47.